TÜ Kehalise Kasvatuse Instituut saadi avada aga alles 1928. aastal. Instituudi juhatajaks määrati Bernhard Jürgens, kes eelnevalt oli lähetatud stipendiaadina välismaale end täiendama ortopeedia, ravikehakultuuri ja massaazhi alal ning tutvuma sealsete kehakultuuriülikoolide tööga. Erialaõppejõud olid Aleksander Kalamees (ühtlasi asejuhataja), Ergo  Rannaste ja Erna Hindberg-Döring, kes kõik olid lõpetanud Berliini Kehalise Kasvatuse Ülikooli. Õpetajad olid käsipalli alal Herbert Niiler (lõpetas USAs Springfieldi KKÜ) ja rahvatantsu alal Anna Raudkats (lõpetas 1915 Helsingi Ülikooli). Kiir- ja iluuisutamist õpetasid tegevsportlased Juhan Martin ja Aleksander Reedre, meditsiini, pedagoogika ja psühholoogia alal jagasid õpetust ülikooli professorid ja õppejõud.